14. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 67 της 21/25 Ιαν. 1980 (ΦΕΚ Α΄ 22) Περί μέτρων προς πρόληψιν και καταστολήν των μεταδοτικών νόσων των χοίρων. Έχοντες υπ’ όψει: 1.Τας διατάξεις του άρθρ. 20 του νόμ. 248/1914 «περί οργανώσεως της Ζωοτεχνικής και Κτηνιατρικής Υπηρεσίας» προστεθέντος δια του άρθρου μόνου του από 23 Ιαν. 1936 Α.Ν., «περί συμπληρώσεως του Νόμ. 248/1914». 2.Την υπ’ αριθ. 1250/1979 γνωμοδότησιν του Συμβουλίου της Επικρατείας, προτάσει του επί της Γεωργίας Υπουργού, αποφασίζομεν: Άρθρ.1.-«Σε περίπτωση που θα διαπιστωθεί αρρώστια των χοίρων, από αυτές που χαρακτηρίζονται σαν μεταδοτικές, σύμφωνα με τις διατάξεις του άρθρ. 4 του Β.Δ. από 26.3.1936 «περί μέτρων προς καταστολήν των μεταδοτικών νόσων των ζώων» (ΦΕΚ 174/τ.Α΄/24.4.1936), όπως τροποποιήθηκαν με τις διατάξεις του άρθρ. 3 του Π.Δ. 1142/1980 (ΦΕΚ 288/τ.Α΄/1980), σε χοιροστάσια που οι χοίροι τους διατρέφονται με απορρίμματα που δεν έχουν εξυγιανθεί, όπως αυτά ορίζονται στο άρθρ. 2 της ΓΙ/8233/14.11.1975 Απόφασης του Υπουργού Κοινωνικών Υπηρεσιών, τότε τα χοιροστάσια αυτά, με απόφαση του οικείου Νομάρχη, που εκδίδεται μετά από πρόταση της νομαρχιακής Κτηνιατρικής υπηρεσίας, απομονώνονται και διακόπτεται η λειτουργία τους οριστικά, οι δε χοίροι τους θανατώνονται και το κρέας τους καταστρέφεται». Το άρθρ. 1 αντικαταστάθηκε ως άνω από το άρθρ. 15 Π.Δ. 247/21-28 Ιουν. 1984 (ΦΕΚ Α΄ 97), (κατωτ. αριθ. 24). Άρθρ.2.-«1.Η εκτέλεση της προβλεπόμενης στο άρθρ. 1 αποφάσεως ανατίθεται στις κτηνιατρικές υπηρεσίες της οικείας Νομαρχιακής Αυτοδιοίκησης». Η μέσα σε « » παρ. 1 αντικαταστάθηκε ως άνω από την παρ. 1 άρθρου μόνου Π.Δ. 265/1729 Σεπτ. 1997 (ΦΕΚ Α΄ 192). 2.Επί παντός θέματος το οποίον ήθελεν προκύψει εκ της κατ’ εφαρμογήν των διατάξεων του παρόντος Δ/τος, θανατώσεως και ενταφιασμού των χοίρων απολυμάνσεων χώρων και λοιπών ενεργειών της Διοικήσεως, εφαρμόζονται αναλόγως αι διατάξεις του από 26.3.1936 Β.Δ/τος. Άρθρ.3.-Εκ των, κατ’ εφαρμογήν των διατάξεων του παρόντος Δ/τος, ενεργειών της Διοικήσεως δεν γεννάται υποχρέωσις καταβολής υπό του Δημοσίου αποζημιώσεως δια τα διαλυόμενα χοιροστάσια και τους θανατουμένους χοίρους εις τους ιδιοκτήτας αυτών. Άρθρ.4.-Οι παραβάται ή οι οπωσδήποτε αρνούμενοι να συμμορφωθούν προς τας διατάξεις του παρόντος Δ/τος τιμωρούνται κατά τα υπό της παρ. 2 του άρθρου μόνου του Α.Ν. της 23.1.36 οριζόμενα. Άρθρ.5.-Η ισχύς του παρόντος Δ/τος άρχεται 3 μήνας από της δημοσιεύσεώς του δια της Εφημερίδος της Κυβερνήσεως.

[Source: greek_legal_code_raptarchis | Tokens: 2164]